Magdalenas – Μικρά κεκάκια από την Ισπανία
Τα κεκάκια αυτά δεν είναι πολύ γλυκά και διατηρούνται για καιρό. Φτιάχνουμε μπόλικα, για να έχουμε πάντα διαθέσιμα για σνακ ή κέρασμα.
720 γρ. αλεύρι για όλες τις χρήσεις , στη μύτη του κουταλιού αλάτι, 1½ φακελάκι μπέικιν πάουντερ, 4 αυγά, χωριστά οι κρόκοι από τα ασπράδια, 400 γρ. ζάχαρη, 475 γρ. φρέσκο γάλα, πλήρες, 370 γρ. ελαιόλαδο, 100 γρ. (1 φακελάκι) σταγόνες κουβερτούρας της αρεσκείας μας
Για να φτιάξουμε τα magdalenas, κοσκινίζουμε το αλεύρι σε ένα μεγάλο μπολ. Προσθέτουμε το αλάτι και το μπέικιν πάουντερ, ανακατεύουμε καλά και αφήνουμε κατά μέρος.Στον κάδο του μίξερ πάγκου χτυπάμε με το σύρμα τα ασπράδια μέχρι να γίνουν μαρέγκα με πυκνή, κρεμώδη και γυαλιστερή υφή. Προσθέτουμε τη ζάχαρη, σε δύο-τρεις δόσεις, και συνεχίζουμε το χτύπημα μέχρι να αποκτήσει σφιχτές κορυφές.Τέλος, προσθέτουμε τους κρόκους και χτυπάμε για λίγο μέχρι να ενωθούν με τη μαρέγκα.Χαμηλώνουμε την ταχύτητα, ρίχνουμε λίγο λίγο το γάλα και χτυπάμε μέχρι να ενωθεί με το μείγμα. Με τον ίδιο τρόπο προσθέτουμε το ελαιόλαδο και χτυπάμε μέχρι να ενσωματωθεί.Τέλος, ρίχνουμε λίγο λίγο το μείγμα του αλευριού, χτυπώντας αρχικά σε χαμηλή ταχύτητα, για να μην τινάζεται έξω από τον κάδο, και στη συνέχεια σε πιο δυνατή, μέχρι να ενσωματωθεί εντελώς στα υλικά. Το μείγμα γίνεται σαν του κέικ, σχετικά κολλώδες.Προθερμαίνουμε τον φούρνο στους 220°C. Ντύνουμε με χάρτινες θήκες για κάπκεϊκ ένα ειδικό ταψάκι-φόρμα 12 θέσεων και γεμίζουμε με το μείγμα μέχρι τη μέση (θα περισσέψει μείγμα για άλλες δύο δόσεις των 12).Ψήνουμε για 10 λεπτά (δεν χρειάζεται παραπάνω, στο διάστημα αυτό τα (magdalenas φουσκώνουν και ροδίζουν ωραία).Αν θέλουμε, στο υπόλοιπο μείγμα προσθέτουμε 1 φλιτζ. τσαγιού σταγόνες κουβερτούρας της αρεσκείας μας (ή όποιο άλλο υλικό θέλουμε) και ανακατεύουμε.Βγάζουμε τα magdalenas από το ταψάκι και τα αφήνουμε να κρυώσουν πριν τα σερβίρουμε.
Αλεύρι (ζύμες),Αυγά,Ζάχαρη,Χορτοφαγικά